JULKISASIAMIEHEN RATKAISUEHDOTUS

CHRISTINE STIX-HACKL

15 päivänä tammikuuta 2004 ( )

Asia C-396/02

DFDS BV

vastaan

Inspecteur der Belastingdienst ─ Douanedistrict Rotterdam

(Gerechtshof te Amsterdamin (Alankomaat) esittämä ennakkoratkaisupyyntö)

Yhteinen tullitariffi – Yhdistetty nimikkeistö – Luokittelu – Dumpperi





I Alustavat huomautukset

1. Nyt käsiteltävä asia koskee muihin kuin teillä käytettäväksi suunniteltuihin kuorma-autoihin, jotka on tarkoitettu maa-aineksen kuljettamiseen ja kippaamiseen ja jotka on tätä varten erityisesti varustettu monimutkaisella, monipuolisella ja täsmällisellä kippaustoiminnolla, sovellettavan tullitariffin määrittelyä.

II Asiaa koskevat oikeussäännöt

2. Tavarat luokitellaan yhteisössä tullitariffin ja tilastoinnin tarpeita varten yhdistetyn nimikkeistön perusteella, joka perustuu maailmanlaajuiseen harmonoituun järjestelmään( ) (jäljempänä HS). Yhdistetty nimikkeistö on tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen N:o 2658/87 liitteessä I.( ) Tämän asian kannalta merkityksellisenä ajankohtana sovellettiin liitteen I( ) eri versioita, jotka ovat kuitenkin tässä käsittelyn kohteena olevien, 87 ryhmään kuuluvien tariffinimikkeiden osalta pysyneet samanlaisina. Yhdistetyn nimikkeistön yksittäisten nimikkeiden ja niiden alanimikkeiden selittämiseksi on olemassa useita erilaisia asiakirjoja, jotka ─ siltä osin kuin niillä on tämän asian kannalta merkitystä ─ esitetään myös jäljempänä.

3. Yhdistetyn nimikkeistön liitteessä I säädetään, sellaisena kuin se oli voimassa nyt käsiteltävän riidan kannalta merkityksellisenä ajankohtana, muun muassa seuraavaa:

”87 ryhmä

KULJETUSVÄLINEET JA KULKUNEUVOT, MUUT KUIN RAUTATIEN TAI RAITIOTIEN LIIKKUVAAN KALUSTOON KUULUVAT, SEKÄ NIIDEN OSAT JA TARVIKKEET

– –

CN-koodi Tavaran kuvaus 8704 Tavarankuljetukseen tarkoitetut moottoriajoneuvot: 8704 10 – dumpperit, muut teillä käytettävät: – – 8704 10 19 – – – muut – – – muut, joissa on puristussytytteinen mäntämoottori (diesel- tai puolidieselmoottori): 8704 21 – – kokonaispaino enintään 5 tonnia: – – 8704 21 91 – – – – uudet

”

4. Yhdistetyn nimikkeistön yleisissä tulkintasäännöissä, jotka ovat nimikkeistön ensimmäisen osan I osaston A kohdassa, todetaan muun muassa seuraavaa:

”Tavarat luokitellaan yhdistettyyn nimikkeistöön seuraavien periaatteiden mukaisesti.

1. Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti. – –

3. Jos tavarat – – olisi luokiteltava kahteen tai useampaan nimikkeeseen, ne luokitellaan seuraavasti:

a) Tavaran kuvaukseltaan yksityiskohtaisinta nimikettä on sovellettava ennen yleisempiä nimikkeitä. – – ”

5. Tiettyjen tavaroiden luokittelusta yhdistettyyn nimikkeistöön 18 päivänä helmikuuta 1992 annettuun komission asetukseen (ETY) N:o 396/92( ) (jäljempänä asetus N:o 396/92) sisältyy liite, jossa tietyt tavarat kuvataan ja järjestetään tiettyyn alanimikkeeseen. Tämän ohessa on kulloinkin perustelu. Liitteessä säädetään muun muassa seuraavaa:

”Tavaran kuvaus:

3. Ajoneuvo (pituus 180 cm, leveys 87 cm, korkeus 100 cm), ohjauslaitteilla, yksisylinterisellä nelitahtisella bensiinimoottorilla (iskutilavuus 400 cm3), kaksikäyttöisellä kippilaitteella varustetulla vahvistetulla kuormalavalla, jonka hyötyvoima on 400 kg, sekä kumisilla telaketjuilla varustettu. Ajoneuvossa, jonka omapaino on 250 kg, huippunopeus 6,8 km/t ja teho 5,37 kW, on kolme vaihdetta eteenpäin ja yksi peruutusvaihde. Se on tarkoitettu käytettäväksi pääasiassa rakennustyömailla rakennusaineiden, maan, hiekan ym. kuljettamiseen ja kippaamiseen.

Luokittelu CN-koodi:

8704 10 19

Perustelu:

Luokittelu määräytyy yhdistetyn nimikkeistön 1 ja 6 yleisen tulkintasäännön määräysten sekä CN-koodien 8704, 8704 10 ja 8704 10 19 nimiketekstien mukaisesti.

Rakenteensa ja erityisesti kipattavan kuormalavansa ja kumisten telaketjujensa sekä niistä johtuvan käyttöalueen perusteella ajoneuvoa ei voida luokitella CN-koodiin 8709.

Tavaran kuvaus:

4. Uusi ajoneuvo (pituus 255 cm, leveys 108 cm, korkeus 128 cm), yksisylinterisellä nelitahtisella bensiinimoottorilla (iskutilavuus 400 cm3), hydraulisesti kipattavalla kuormalavalla, jonka hyötykuorma on 800 kg ja jonka taka- ja molemmat sivulaidat ovat avattavat, avonaisella ohjauslaittein varustetulla ohjaamolla sekä kumisilla telaketjuilla varustettu. Ajoneuvon huippunopeus on 8,7 km/t, teho 7,46 kW ja siinä on neljä vaihdetta eteenpäin ja kolme peruutusvaihdetta. Se on tarkoitettu käytettäväksi rakennustyömailla rakennusaineiden, maan, hiekan ym. kuljettamiseen ja kippaamiseen.

Luokittelu CN-koodi:

8704 31 91

Perustelu:

Luokittelu määräytyy yhdistetyn nimikkeistön 1 ja 6 yleisen tulkintasäännön määräysten sekä CN-koodien 8704, 8704 31 ja 8704 31 19 nimiketekstien mukaisesti.

Rakenteensa ja erityisesti kipattavan kuormalavansa ja kumiketjujensa vuoksi sekä niistä johtuvan käyttöalueen perusteella ajoneuvoa ei voida luokitella ryhmään 8709.

Kipattavan kuormalavan monikäyttöisen ja monimutkaisen rakenteen vuoksi tavaraa ei voida pitää CN-koodiin 8704 10 kuuluvana dumpperina.”

6. Komission antamissa Euroopan yhteisöjen yhdistetyn nimikkeistön selittävissä huomautuksissa( ) todetaan muun muassa seuraavaa:

”Alanimikkeet 8704 10 11─8704 10 90

Dumpperit, muut kuin teillä käytettävät

1. Näihin alanimikkeisiin kuuluvat pääasiallisesti ajoneuvot, joissa on edessä tai takana kippilaite tai avattava pohja ja jotka on erityisesti suunniteltu hiekan, soran, maan, kivien jne. kuljetukseen. Nämä ajoneuvot on tarkoitettu käytettäviksi louhoksissa, kaivoksissa, rakennustyömailla, tietöissä, lentokentillä ja satamissa. Näiden alanimikkeiden selittävien huomautusten jäljessä on piirrosesimerkkejä erilaisista dumppereista.

2. Näihin alanimikkeisiin kuuluvat myös pienemmät, edellä kuvatun tyyppiset ajoneuvot, joita käytetään rakennustyömailla maan, rakennusjätteen, sementin, betonimassan jne. kuljetukseen. Näissä ajoneuvoissa on kiinteä tai nivelletty alusta, ja ne ovat kaksi- tai nelivetoisia; kippilaite on toisen akselin päällä ja kuljettajan istuin toisen akselin päällä. Kuljettajan istuin ei tavallisesti ole suojattu ohjaamokorilla.”

Näiden kuvausten jäljessä on piirrokset kahdesta ”tyypilliseksi” dumpperiksi luonnehditusta kuorma-autosta sekä neljästä muuntyyppisestä erityisestä dumpperista.

7. Tulliyhteistyöneuvostossa perustettiin 14.6.1983 tehdyn kansainvälisen yleissopimuksen 6 artiklan 1 kohdan nojalla harmonoidun järjestelmän komitea, joka koostuu kaikkien sopimuspuolten edustajista. Harmonoidun järjestelmän komitean tehtävänä on muun muassa laatia nimikkeistön selityksiä, tariffointisuosituksia ja muita ohjeita harmonoidun järjestelmän tulkitsemiseen opastamiseksi. Harmonoitua tavarankuvaus- ja koodausjärjestelmää koskevissa selityksissä (jäljempänä HS-nimikkeistön selitykset), jotka tulliyhteistyöneuvosto on julkaissut, todetaan muun muassa seuraavaa:

Nimike 87.04

”Tähän nimikkeeseen kuuluvat myös:

1. Dumpperit, vankkatekoiset ajoneuvot, joissa on kippilaitteet tai avattava pohja ja jotka on suunniteltu kaivetun tai muun aineksen kuljetukseen. Näissä ajoneuvoissa, joissa voi olla jäykkä tai nivelletty alusta, on yleensä maastopyörät ja ne voivat työskennellä pehmeällä maaperällä. Sekä raskaat että kevyet dumpperit kuuluvat tähän tavararyhmään; jälkimmäiset on joskus varustettu kääntyvällä ohjaajan istuimella tai kahdella vastakkain olevalla ohjaajan istuimella tai kahdella ohjauspyörällä, niin että ohjaaja voi samanaikaisesti ohjata ajoneuvoa ja valvoa purkausta.”

Alanimike 87.04.10

”Nämä dumpperit voidaan yleensä erottaa muista tavarankuljetukseen tarkoitetuista ajoneuvoista (erityisesti kippiautoista) seuraavien tunnusmerkkien perusteella:

─ dumpperin kuormalava on tehty hyvin vahvasta teräslevystä; sen etuosa ulottuu ohjaamon ylle suojaamaan ohjaamoa; lattia kokonaisuudessaan tai osa siitä on ylöspäin kalteva perää kohti;

– –

Huomattakoon kuitenkin, että eräät dumpperit on erityisesti suunniteltu työskentelemään kaivoksissa ja tunneleissa, esim. sellaiset, joissa on pohjasta avattava runko. Näillä on eräitä yllä mainittuja tunnusmerkkejä, mutta ohjaamo ja ohjaamon ylle ulottuva kuormalavan etuosa puuttuvat.”

III Tosiseikat ja pääasian oikeudenkäynti

8. Ennakkoratkaisua pyytäneen tuomioistuimen antamien tietojen mukaan pääasian oikeudenkäynnin kantaja, DFDS BV -niminen yritys (jäljempänä DFDS), jätti vuosina 1995 ja 1996 pääasian oikeudenkäynnin vastaajalle, Alankomaiden toimivaltaiseen tullitoimipaikkaan, ilmoituksen niin sanottujen minikuormaajien luovuttamiseksi vapaaseen liikkeeseen yhdistetyn nimikkeistön nimikkeellä 8704 10 19. Tullitoimipaikka oli kuitenkin sitä mieltä, että ajoneuvot on luokiteltava yhdistetyn nimikkeistön nimikkeeseen 8794 21 91, ja antoi DFDS:lle tämän mukaisen kehotuksen tullien maksamiseen. DFDS teki oikaisuvaatimuksen kehotuksen johdosta. Tullitoimipaikka teki 24.12.1997 kielteisen päätöksen oikaisuvaatimuksen johdosta. DFDS nosti kyseistä päätöstä vastaan kanteen ennakkoratkaisua pyytäneessä tuomioistuimessa.

9. Kansallisen tuomioistuimen 19.4.2002 tekemässä päätöksessä esitetään seuraava ennakkoratkaisukysymys:

”Jäävätkö muut kuin teillä käytettäväksi suunnitellut kuorma-autot, jotka on tarkoitettu maa-aineksen kuljettamiseen ja kippaamiseen ja jotka on tätä varten erityisesti varustettu monimutkaisella, monipuolisella ja täsmällisellä kippaustoiminnolla, yhteisen tullitariffin nimikkeessä 8704 10 tarkoitetun dumpperin käsitteen ulkopuolelle?”

IV Ennakkoratkaisukysymys

10. Ennakkoratkaisukysymyksessä on pääasiassa kyse sen selvittämisestä, onko riita-asian kohteena olevat minikuormaajat luokiteltava tullioikeudellisesti yhdistetyn nimikkeistön nimikkeessä 8704 10 tarkoitetuiksi dumppereiksi vai johonkin toiseen yhdistetyn nimikkeistön nimikkeen 8704 (kuorma-autot) alaryhmään kuuluvaksi kippiautoksi.

11. Kumpaakin puheena olevaa minikuormaajamallia koskevien, ennakkoratkaisua pyytäneen tuomioistuimen ja asianosaisten antamien yhtäpitävien kuvausten perusteella kysymys on ajoneuvoista, jotka on suunniteltu erityisesti käytettäviksi rakennustyömailla, siis muualla kuin teillä, ja jotka on tarkoitettu maa-aineksen ja muun vastaavan aineksen kuljetukseen ja kippaamiseen. Minikuormaajat eroavat tavallisista dumppereista siten, että niissä ei ole kauhan muotoista, purkausta varten vain yhteen suuntaan kippaavaa tai alaspäin avautuvaa kippilaitetta. Näissä minikuormaajissa on sen sijaan ─ mallista riippuen ─ joko tasainen kippilaite, jossa on sivuilla pystysuorat, yksittäin avautuvat reunat, joista voidaan kipata kolmelle sivulle, tai kauhan muotoinen kippilaite, jota voidaan hydraulisen järjestelmän avulla kääntää 180 astetta. Näiden kippilaitteiden erityisen muodon avulla lastin purkaminen on mahdollista tarkemmin useille sivuille ilman että ajoneuvoa itseään tarvitsee kääntää.

Asianosaisten keskeiset lausumat

12. Alankomaiden hallitus ja komissio ovat sitä mieltä, että kyseisillä minikuormaajilla ei ole niitä ominaisuuksia, joita yhdistetyn nimikkeistön nimikkeen 8704 10 mukaisilta dumppereilta edellytetään, eikä niitä siten voida luokitella yhdistetyn nimikkeistön alanimikkeeseen 8704 10 19 kuuluviksi.

13. Alankomaiden hallitus ja komissio vetoavat ensinnäkin harmonoidun nimikkeistön selitysten nimikettä 87.04 koskevaan kohtaan. Alanimikettä 87.04.10 koskevan selityksen, jossa esitetään tunnusmerkkejä dumppereiden erottamiseksi kippiautoista, perusteella on katsottava, että dumpperit ovat vankkatekoisia ajoneuvoja, joissa on kuitenkin suhteellisen yksinkertainen kippi- ja lastausrakenne ja joissa kippilaite nostetaan kokonaan tai osittain taakse lastausta tai purkamista varten. Minikuormaajien kippilaitteet ovat kuitenkin rakenteeltaan erityisen monikäyttöisiä ja liikkuvia, ja niissä on monimutkaisia rakennelmia, jotka mahdollistavat kippaamisen useisiin suuntiin.

14. Myös yhdistetyn nimikkeistön selittävien huomautusten alanimikkeiden 8704 10 11–8704 10 90 osalta käy ilmi, että dumpperit ovat rakenteeltaan yksinkertaisia ajoneuvoja. Yhdistetyn nimikkeistön selittävien huomautusten 1 kohdasta ilmenee, että dumppereissa on oltava laite, jonka avulla lasti voidaan purkaa nostamalla tai jossa on aukeava pohja. Mainituista kuvauksista ilmenee sitä paitsi, että laitteen on oltava kauhan muotoinen, sillä yhdessäkään yhdistetyn nimikkeistön nimikkeiden selityksissä kuvatuista ajoneuvoista ei ole tasaista kuormalavaa ja pystysuoria reunoja. Sitä paitsi yhdistetyn nimikkeistön selittävistä huomautuksista käy ilmi, että lasti saa olla kipattavissa laitteesta vain yhdelle sivulle kerrallaan, yleensä taakse.

15. Komissio on vastaavasti luokitellut asetuksessa N:o 396/92 olevan liitteen 4 kohdassa riidanalaisiin minikuormaajiin verrattavia ajoneuvoja yhdistetyn nimikkeistön alanimikkeeseen 8704 31 91 ja hylännyt niiden luokittelun yhdistetyn nimikkeistön alanimikkeeseen 8704 10 sillä perusteella, että ”kipattavan kuormalavan monikäyttöisen ja monimutkaisen rakenteen vuoksi [niitä] ei voida pitää CN-koodiin 8704 10 kuuluvana dumpperina”.( )

16. DFDS on sillä kannalla, että minikuormaajat olisi luokiteltava yhdistetyn nimikkeistön alanimikkeen 8704 10 mukaisiksi dumppereiksi.

17. Yksittäinen tekninen ominaisuus ─ tässä kippilaitteen erityinen liikkuvuus ─ ei voi yksinomaan olla ratkaiseva luokiteltaessa kuorma-autoja yhdistetyn nimikkeistön nimikkeen 8704 alanimikkeisiin. Merkitsevää on pikemminkin kunkin ajoneuvon käyttötarkoitus. Minikuormaajien tarkoituksena on ainesten kuljetus ja purkaminen teiden ulkopuolisilla alueilla, eivätkä ne siis tarkoituksensa ja käyttönsä osalta eroa tavallisista dumppereista.

18. DFDS on näin ollen sitä mieltä, että luokittelu, johon komissio on päätynyt asetuksessa N:o 396/92 olevan liitteen 4 kohdassa kuvatun ajoneuvon osalta, ei ole yhdistetyn nimikkeistön mukainen. Näin ollen on epäselvää, onko asetus N:o 396/92 oikeudellisesti pätevä. Kyseinen asetus ei siten voi olla perusteena vastaavien ajoneuvojen tullitariffia koskevalle luokittelulle.

19. Harmonoidun nimikkeistön selitysten alanimikettä 87.04.10 koskevasta viimeisestä alakohdasta ilmenee, ettei kyseiseen kohtaan sisältyvä dumppereiden kuvaus ole missään tapauksessa tyhjentävä. Pikemminkin myös sellaisten ajoneuvojen luokittelu tähän ryhmään tulee kysymykseen, jotka on suunniteltu erityisiä töitä varten ja joilla siitä syystä on vain joitakin edellä mainituista tunnusmerkeistä.( )

20. Komission asetuksen N:o 396/92 liitteen 4 kohdassa tekemän luokittelun syynä ovat siten ilmeisesti taloudelliset perusteet, jotka eivät ole yhdistetyn nimikkeistön selityksiä (CN 10 artiklan 1 kohta) koskevan asetuksenantovaltuuden kannalta perusteina hyväksyttäviä.( )

Arviointi

21. Nyt käsiteltävässä asiassa on kysymys dumppereiden ja kippiautojen, jotka tullitariffia koskevien säännösten mukaisesti kuuluvat yhdistetyn nimikkeistön nimikkeen 8704 (kuorma-autot) eri alanimikkeisiin, erottamisesta toisistaan tullitariffia koskevien säännösten mukaisesti.

22. Yhteisöjen tuomioistuimen vakiintuneen oikeuskäytännön mukaan oikeusvarmuuden ja tarkastamisen helppouden vuoksi tavaroiden tullitariffiluokittelun ratkaisevana arviointiperusteena on lähtökohtaisesti pidettävä tavaroiden objektiivisia tunnusmerkkejä ja ominaisuuksia, siten kuin ne on määritelty yhdistetyn nimikkeistön sanamuodon mukaisesti.( ) Harmonoidun nimikkeistön selitykset muodostavat tärkeän, joskaan ei oikeudellisesti sitovaa ohjetta yksittäisten tariffinimikkeiden tulkintaa varten.( )

23. Alankomaiden hallitus ja komissio lähtevät ilmeisesti siitä, että kippilaitteen muoto ja sen varustelu yksinkertaisella kippimekanismilla (maa-aines voidaan purkaa vain yhteen suuntaan) ovat välttämättömiä edellytyksiä sille, että ajoneuvo voidaan tullitariffia varten luokitella dumpperiksi. Viimeksi mainittu edellytys on selvästi myös asetuksessa N:o 396/92 olevan liitteen 4 kohdan tullitariffiluokittelun perustana.

24. Kyseinen kanta näyttää mielestäni kuitenkin jättävän huomiotta sen, että kuormalavan, siis kippilaitteen, muoto ja toiminnallisuus on vain yksi monista sovellettavista kriteereistä, kun yleisesti tehdään rajanveto dumppereiden ja kippiautojen välillä. Mielestäni kyseinen arviointiperuste ei myöskään välttämättä yksin ole merkityksellinen. Tämä johtuu seuraavista seikoista:

25. Yhdistetyn nimikkeistön ryhmittelystä ilmenee, että kuorma-autoja varten, joita kuvataan ”dumppereiksi”, on yhdistetyn nimikkeistön nimikkeessä 8704 (tavarankuljetukseen tarkoitetut moottoriajoneuvot) oma yhdistetyn nimikkeistön alanimike 8704 10. Kippikuormaajia sen sijaan ei mainita erityisesti, ja ne on siten luokiteltava kuorma-autoja koskeviin yleisiin alanimikkeisiin (”muut”; yhdistetyn nimikkeistön alanimikkeet 8704 21─8704 32). Viimeksi mainitut alanimikkeet erotetaan moottoria koskevien yksityiskohtien ja/tai ajoneuvon painon perusteella. Lopuksi yhdistetyn nimikkeistön alanimikkeessä 8704 90 00 on jäännösnimike sellaisia kuorma-autoja varten, joita ei voida luokitella dumppereiksi eikä muiksikaan kuorma-autoiksi edellä mainittujen teknisten ominaisuuksien perusteella.

26. Tariffinimikkeiden ryhmittelystä tavarankuljetukseen tarkoitettuja moottoriajoneuvoja koskevassa yhdistetyn nimikkeistön nimikkeessä 8704 käy ilmi, että dumppereita koskeva yhdistetyn nimikkeistön alanimike 8704 10 on erityisnimike sellaisia ajoneuvoja varten, joilla on tietty käyttötarkoitus, nimittäin kippaustöiden suorittaminen teiden ulkopuolisilla alueilla. Kaikkien muiden alanimikkeiden erottavana tekijänä ei kuitenkaan enää ole ajoneuvon käyttötarkoitus, vaan vain tietyt tekniset tunnusmerkit (moottorointi ja paino). Tämä osoittaa sen, että dumppereiden luokituksessa pääpaino on ajoneuvon käyttötarkoituksessa eikä kippilaitteen muodossa tai toiminnallisuudessa.

27. Tällainen käyttötarkoitukseen perustuva erottelu on sopusoinnussa myös alanimikettä 8704 10 koskevien yhdistetyn nimikkeistön selittävien huomautusten ja harmonoidun nimikkeistön selitysten kanssa.

28. Yhdistetyn nimikkeistön selittäviin huomautuksiin sisältyvissä kuvauksissa viitataan ajoneuvoihin, jotka on ”erityisesti” suunniteltu kaivetun tai muun aineksen kuljetukseen kaivoksissa, tunneleissa ja työmailla, siis erityisajoneuvoihin, jotka on alun pitäen suunniteltu käytettäväksi teiden ulkopuolella. Kippilaitteen kuvaus vastaa tosin vain tavallisia dumppereita, joilla lasti voidaan purkaa ainoastaan yhdelle puolelle. Johdantosanojen ”pääasiallisesti” perusteella ei mielestäni kuitenkaan voida lähtökohtaisesti rajata kuorma-autoja, joissa on teknologisesti pidemmälle kehitelty kippilaite, dumppereita koskevan luokituksen ulkopuolelle.

29. Harmonoidun nimikkeistön selityksissä tehdään ero dumppereiden ja kippiautojen välillä sellaisten tunnusmerkkien perusteella, jotka pääasiassa pitävät paikkansa myös riidanalaisten minikuormureiden kohdalla. Kippilaitteen kuvaus tosin vastaa perinteistä mallia. Nimikkeen 87.04.10 osalta harmonoidun nimikkeistön nimikkeiden selityksissä selvitetään kuitenkin vain, että dumpperit voidaan erottaa muista kuorma-autoista ”yleisesti” siinä mainittujen tunnusmerkkien perusteella. Sitä paitsi viimeisessä lauseessa viitataan siihen, että erityisiä tarkoituksia varten (kuitenkin aina teiden ulkopuolisessa käytössä) suunnitellut dumpperit ovat edelleen dumppereita alanimikkeessä 87.04.10 tarkoitetulla tavalla, vaikka niillä olisi vain ”eräitä yllä mainittuja tunnusmerkkejä”.

30. Yhdistetyn nimikkeistön selittävistä huomautuksista ja harmonoidun nimikkeistön selityksistä ei näin ollen voida päätellä, että kippilaitteen muoto tai toiminnallisuus olisi se ratkaiseva tunnusmerkki, jonka perusteella ajoneuvo luokitellaan dumpperiksi. Selitykset puhuvat pikemminkin sen puolesta, etteivät dumpperille ominaisten tehtävien suorittamiseksi tehdyt tekniset sovellukset ole esteenä ajoneuvon luokittelemiseksi yhdistetyn nimikkeistön alanimikkeeseen 8704 10.

31. Ilmeisestikin on niin, että tavalliset dumpperit eroavat muodoltaan kippiautoista pääasiassa siten, että dumpperin kippilaite on useimmiten kauhan muotoinen ja kippiauton kippilaite puolestaan on tasainen ja siinä on sivuilla neljä pystysuoraa reunaa. Kippilaitteen erilaiset muodot vastaavat kuitenkin niiden erilaisia käyttötarkoituksia. Kippiauto on etupäässä suunniteltu teillä tapahtuvaan kuljetukseen, mihin nähden lastin purkaminen on toissijaista. Perinteisissä dumppereissa etusijalla on sitä vastoin ainesten kuljetus ja lastin purkaminen teiden ulkopuolella. Jos siis ajoneuvossa ─ kuten minikuormaajan tyyppisessä ─ on tasainen kippilaite, jonka avulla kuitenkin voidaan kipata kolmeen suuntaan ja jossa on yksittäin avautuvat pystysuorat reunat, ei todellakaan ole perusteita sille, miksi kippilaitteen tarkoituksena ─ sen muodosta huolimatta ─ ei voisi samoin olla ainesten lastaaminen ja purkaminen teiden ulkopuolisilla alueilla, ja vieläpä täsmällinen lastaaminen ja purkaminen.

32. Tämän vuoksi ei ole myöskään nähtävissä syytä sille, miksi teknisesti monimutkainen ja kehittyneempi mekaaninen toiminto, jonka ansiosta ajoneuvo vastaa paremmin käyttötarkoitustaan, sulkisi pois mahdollisuuden luokitella ajoneuvo dumpperiksi.

33. Komission ja Alankomaiden hallituksen edelleen esittämää kantaa, jonka mukaan minikuormaajan kippilaitteen erityinen liikkuvuus on ratkaiseva tunnusmerkki, joka estää ajoneuvon luokittelemisen dumpperiksi, vastaan puhuu myös se tosiseikka, että lastin purkaminen vain yhteen suuntaan on perinteisten dumppereiden ja kippiautojen yhteinen piirre, eikä sitä voida jo tästä syystä johtuen katsoa ratkaisevaksi kriteeriksi. Koska yhdistetyn nimikkeistön nimikkeen 8704 ryhmittelystä sitä paitsi ─ kuten edellä on esitetty( ) ─ seuraa, että dumppereiden erityiseen käyttötarkoitukseen liittyvä määrittely (teiden ulkopuolella suoritettavat kippaustyöt) on ratkaiseva arviointiperuste ajoneuvon luokittelemiseksi yhdistetyn nimikkeistön alanimikkeeseen 8704 10, ei kippilaitteen erityistä liikkuvuutta, joka muodostaa ainoastaan teknisen edistysaskeleen( ) (aineksen täsmällinen lastaaminen ja purkaminen tietynlaisissa rajoitetuissa olosuhteissa), voida pitää perusteena ajoneuvon luokittelemiseksi muuksi kuin dumpperiksi.

34. Minikuormaajan tyyppisten ajoneuvojen tarkoitusta koskeva määritelmä puhuu siten sen puolesta, että minikuormaaja tulisi luokitella dumpperiksi yhdistetyn nimikkeistön alanimikkeeseen 8704 10, eikä sen kippilaitteen muoto tai liikkuvuus voi oikeuttaa puheena olevan minikuormaajan luokittelua nimikkeen ulkopuolelle.

35. Asetuksessa N:o 396/92 olevan liitteen 4 kohdan osalta on siten vain todettava, että asetusta ei voida yhdistetyn nimikkeistön edellä esitetyn tulkinnan mukaan soveltaa perusteena muunlaiselle kuin tässä esitetylle yhdistetyn nimikkeistön alanimikkeen 8704 10 tulkinnalle. On pikemminkin lähdettävä siitä, että asetus N:o 396/92 on pätemätön siltä osin kuin sen oikeusperusta (yhdistetyn nimikkeistön 9 artiklan 1 kohta)( ) on ylitetty.

V Ratkaisuehdotus

36. Edellä esitetyn perusteella ehdotan näin ollen, että yhteisöjen tuomioistuin vastaa ennakkoratkaisua pyytäneen tuomioistuimen esittämään kysymykseen seuraavasti:

Tariffi- ja tilastonimikkeistöstä ja yhteisestä tullitariffista 23 päivänä heinäkuuta 1987 annetun neuvoston asetuksen (ETY) N:o 2658/87 liitettä I, sellaisena kuin sitä on sovellettava kansallisessa tuomioistuimessa vireillä olevaan riita-asiaan, on tulkittava siten, että kuorma-autot, jotka on suunniteltu maa-aineksen kuljetukseen ja kippaamiseen teiden ulkopuolisilla alueilla ja jotka on tätä varten erityisesti varustettu monimutkaisella, monimuotoisella ja täsmällisellä kippaustoiminnolla, kuuluvat yhdistetyn nimikkeistön nimikkeessä 8704 10 tarkoitettuun dumpperin käsitteeseen.